**40 års Polo**

Den første Polo rullede ud på vejene i 1975 og gennem fire årtier er det blevet til over 14 millioner solgte Polo’er. Generation for generation har Polo sat ny standard for minibiler ved at levere banebrydende teknologi og storbilsdyder i et kompakt format.

I starten af 1970’erne var det et faktum, at Boblens dage var talte. Den var stadig elsket verden over, men det var en forældet konstruktion, konkurrenterne var stærkere og mere moderne, og strammere krav til emission og sikkerhed i USA betød, at Volkswagen satte udviklingen af en mere moderne afløser i gang.

Boblen, der med sit modeludvalg strakte fra billigbil til semiluksuriøs, fik ikke kun én afløser, men to. Golf tog sig af den dyrere ende af prisspektret, mens Polo tog sig af den billigere ende. Efter Golf, Scirocco og Passat var den moderne Volkswagen familie komplet med introduktionen af Polo.

**Polo I – Golf kompakt format**

Første generation af Polo byggede på samme koncept som Golf, nemlig et såkaldt to-boks-design (motorrum og kabine/bagagerum) med stor praktisk bagklap og foldbart bagsæderyglæn.

Designet var mere let, elegant og dynamisk end på nogen tidligere Volkswagen, og dette afspejledes også i køreoplevelsen, for med en egenvægt på kun 685 kg i letteste version, var det en adræt og letkørt bil. Polo introduceredes i første omgang med en 40 hk 0,9-liters motor, senere blev modelprogrammet suppleret med en 1,1-liters motor med 50 og 60 hk og i 1977 en 1,3-liters motor. Polo fik en aflægger i Derby, der var en to-dørs sedan med 515 liter bagagerum.

**Polo II – første dieselmotor og coupé**

I 1981 kunne Volkswagen præsentere anden generation af Polo, der designmæssigt gik nye veje ved at have stationcar-lignende proportioner. Det betød, at den bød på mere hovedhøjde ved bagsædet og større bagagerum, selvom den havde næsten identiske dimensioner med forgængeren. Ved introduktionen kunne Polo II udelukkende fås som tre-dørs hatchback, men året efter kom Polo som tre-dørs Coupé, der specielt huskes for G40-versionen fra 1987, der havde en 115 hk/150 Nm stærk 1,3-liters G-Ladermotor og kunne klare 0-100 km/t på 8,8 sek. I 1987 introduceres Polo med en 45 hk dieselmotor og er på det tidspunkt den mindste dieselbil på det tyske marked.

**Polo III – vokseværk og første GTI**

Tredje generation af Polo introduceres i 1994, og det var en helt nykonstrueret bil, der med en længde på 3.715 mm nu var vokset til samme størrelse som første generation af Golf. For første gang kunne Polo fås med tre- og fem-dørs karrosseri, der på grund af et stærkere og mere kollisionssikkert karrosseri og mere udstyr vejede 950 kg. Polo III blev af pressen rost for sin fornemme kørekomfort og det høje kvalitetsniveau i interiøret.

I 1995 suppleres modelprogrammet med en sedan-version kaldet Polo Classic, der har et 455 liter stort bagagerum, og i 1997 kommer stationcar-versionen kaldet Polo Variant, der har et bagagerum på 390 liter og med bagsædet lagt ned 1.250 liter. I 1998 krones modelprogrammet med den første Polo GTI, der har en 1,6 16V-motor med 120 hk og kan nå 100 km/t på 9,1 sek. I 1999 tilbydes ESP-system for første gang som ekstraudstyr, dog er det standard på Polo GTI.

**Polo IV – første BlueMotion**

I 2001 blev Polo for alvor voksen, da fjerde generation af Volkswagens minibil voksede med hele 154 mm i længden, hvoraf de 53 mm var mellem akslerne, hvilket gav mere plads i kabinen. Polo voksede ikke kun i dimensioner, men også i karakter, hvor den skilte sig ud med sine fire runder forlygter. Polo blev introduceret med en stribe nye motorer blandt andet en 3-cylindret 1,2-liters benzin (64 hk) og en 3-cylindret 1,4 TDI-dieselmotor (75 hk). Dieselmotoren lå også i den første Polo TDI BlueMotion, der kom i 2006 og som havde rekordlavt forbrug og kunne køre 26,3 km/l. Dieselmotor kombineret med sportslige præstationer blev en realitet i 2003 med introduktionen af den 130 hk stærke Polo 1,9 TDI, der kunne nå 100 km/t på 9,2 sek. Polo familiens sportslige flagskib var stadigvæk GTI-versionen, der ruller ud i 2006 udstyret med 150 hk 1,8-liters turbomotor og en 0-100 km/t-tid på 8,2 sek. Sjov på en anden måde leverede Polo Fun (senere omdøbt til CrossPolo), der kom i 2004 og havde offroadlook med kraftigere kofangere, grå skærmkanter og sideskørter, 15 mm mere frihøjde samt 17” alufælge.

**Polo V – turbomotorer og DSG-gear**

I 2009 stod femte generation af Polo klar til at tage over. Den satte ny standard i minibilsklassen med en stribe af nye TSI-turboladede benzinmotorer og TDI-commonrail-dieselmotorer, der var med til at sænke forbruget med op til 20%. Polo V var også den første i miniklassen, der kunne fås med det raffinerede DSG-gear, og ESP med Hill-Hold var nu standard. TDI BlueMotion-versionen var nu udstyret med en 75 hk 1,2 TDI-dieselmotor og kørte op til 30,3 km/l ifølge EU-normen. Polo imponerede på alle punkter og blev kåret til Årets Bil i Europa og Årets Bil i Danmark 2010.

I 2012 kom BlueGT, der bød på banebrydende teknologi i form af en 1,4-liters turbomotor med cylinderdeaktivering, der ydede 140 hk og kombinerede 21,7 km/l med 0-100 km/t på 7,9 sek. En semi-GTI med fornuft. Den ”rigtige” GTI var udstyret med en 1,4 TSI twincharger-motor, der både havde turbolader og kompressor og ydede 180 hk. I 2013 debuterede Volkswagen i WRC-rally med Polo R WRC og blev verdensmester i første forsøg og forsvarede titlen i 2014. Samme år introduceredes en faceliftet Polo, der blandt meget andet bød på en række nye assistent- og infotainmentsystemer samt nye 3-cylindrede 1-liters benzinmotorer med 60 og 75 hk og 1,4-liters TDI-dieselmotorer. I 2015 suppleres modelprogrammet med den første benzindrevne Polo BlueMotion, der er udrustet med en ny 3-cylindret 1,0 TSI-motor er i stand til at køre op til 24,4 km/l.

I Danmark er der siden 1975 solgt 104.200 styk Polo.

Polo kan i dag fås til priser fra 139.996 kr.